**OSVIETENÉ**

***Dejiny a budúcnosť slovenského dizajnu svietidiel***

Niektoré veci sa nedajú vysvetliť, no vždy sa dajú osvetliť. Výstava OSVIETENÉ vnáša na kompaktnej ploche svetlo do histórie a budúcnosti slovenského dizajnu svietidiel. Hlavným cieľom výstavného projektu je odprezentovať atraktívnu tvarovú históriu spolu s inšpiratívnymi návrhmi budúcich profesionálnych dizajnérok a dizajnérov, ktorí svojou tvorbou volajú po obnovení zašlej slávy navrhovania a výroby svietidiel na našom území. Otázka súčasnosti nie je „kto zhasol“, ale „kde sú tí osvietení“.

**SVETLO DO MINULOSTI**

Prvú generáciu elektrického svetelného zdroja vynašiel v roku 1879 Thomas Alva Edison. Žiarovka bola jedným z jeho 1600 patentov a hoci už dnes nie je určujúcim prvkom pri dizajne svietidiel, v dejinách dizajnu svetelnej techniky spôsobilarevolúciu. V roku 1931, práve v čase, keď Thomas Alva Edison opustil tento svet, odkúpila bratislavská *Továrňa na kábele – závod Gummon* od anglickej firmy EKCO licenciu na výrobu svietidla Plastalite. Stolnú lampu, ktorej tvar navrhol sám majiteľ firmy Eric Kirkham Cole, pomenovali v Bratislave číslom 202. Bolo to prvé celobakelitové dizajnové svietidlo vyrábané na našom území. Keď sa v roku 1950 jeho výroba pod novým typovým označením TYP 11126 presunula do novovzniknutého podniku v Nových Zámkoch, bolo jasné, že vývojové oddelenie bude pracovať na jeho tvarovej a konštrukčnej inovácii. V 60. rokoch minulého storočia sa začali objavovať prvé mená slovenských dizajnérov ako Ján Šuchaň alebo Pavol Košťan, ktorí v n. p. Elektrosvit Nové Zámky a VD Pokrok Žilina vytvárali pôsobivú minimalistickú estetiku svietidiel. Mnoho autoriek a autorov ikonických malých či väčších lámp však zostáva dodnes neznámych.

**SVETLO DO BUDÚCNOSTI**

Ak chceme spoznať budúcnosť dizajnu na Slovensku, pozrime sa na práce študentiek a študentov dizajnu našich vysokých škôl. Najlepší školský projekt je vraj ten, ktorý po skončení semestra ďalej slúži v domácnosti. Návrh svietidla zdá sa byť preto ideálnym semestrálnym zadaním. Úlohu vytvoriť funkčný prototyp v reálnej mierke dostali aj študenti Ateliéru industrial dizajn VŠVU a Ústavu dizajnu FAD STU v Bratislave. Dva rozdielne prístupy na jedno zadanie sľubujú objektívnu sondu do blízkej i vzdialenej budúcnosti dizajnu svietidiel. Niektoré práce majú ambíciu sériovej výroby, iné ponúkajú alternatívny pohľad na danú problematiku. Nemožno im uprieť tvarový experiment a zároveň obdivovať odvážne materiálové inovácie. V Slovenskom centre dizajnu veríme, že vďaka tejto výstave vzniknú spolupráce s výrobcami a niektoré z vystavených študentských prototypov raz rozsvietia naše domácnosti.

Mgr. art. Maroš Schmidt